Ниттил маз

Бат хьун тIий бухьурча ва ттул маз гьунттий,

ХIадурну ура на хIакьину ивчIан

Ссанникьай аьркинсса ттун ва Дагъусттан,

Ттул мюрщи оьрчIаща ттул маз зеххирча?!

Ссанникьай аьркинсса зунттал агьлугу,

Цаланий чил мазрай гъалгъа тIутIисса?

Р. ХIамзатов

 Ниттил маз! Жула ххирасса ниттил маз! Жула ниттил мазрайри кIанттуву инагу гьуркку уллай уххай увкусса, вихь саннарду дурккусса, балайрду кусса, ци-цигу хаварду вихь бувсъсса.

Ниттил мазравур жунна личIайсса ниттил накIлил нацIушивугу, буттал къатлул гъелишивугу.

 Чансса бакъар ниттил маз сан къабуллалиссагу. Мукунминнан хIисав къашайссар «уртту» тIисса мукъувусса зурзугу, «баргъ» тIисса мукъувусса паргу, «щаращи» тIисса мукъувусса щурщугу.

Мукунма, ниттил маз къакIулсса инсаннан къабюхъайссар кIулну бикIан цала буттахъал бувсса гьунардаясса ххаллилсса балайрду, аьрщарай лайкьну оьрму бутавриясса бусаларду, жула буттахъал аьдатру, эбадатру.

Ниттил маз кIулнащал буссар ганал миллатрал аькьлу – кIулшигу, яхI-къириятгу, оьрмулухсса ччавугу.

 Ца Дагъусттаннайгума бур 50 бивсса мазру. Цавагу мазраяр мискинсса бакъассар жула лакку маз.

Лакку маз лакрал миллатрал аваданшивур, пахрур, ххазинар. Цуксса маз авадансса бурив – муксса миллатгу аваданссар.

Ниттил маз лахьхьин аьркинссар душманнащал кьянкьяну, дуснащал ттюнгъану ихтилат банну.

 Бурги цал ххуйшиву лакку мазрал, экьи нанаву мукъурттил.

Нану ттул кIунттихьхьун, тIинтту мусил саз!

Бюххан ба чурххавун барзунттал аьяз.

Дути дакIнин, дути вирттаврал ватан.

Хан зунттал аьнтIикIа Лакку билаят.

Абдуллаева Л.А.